《邢太保玠征倭所赐上方剑歌》
清代·张笃庆

征倭复征倭，上将威已削。属国乞皇灵，出师赋六月。

援辽二十四将军，荀彘楼船未策勋。倭奴十万陆梁甚，萨水回戈崩阵云。

何人谬作求成计，临淮小侯下天际。紫泥封拜功不成，节旄辱国翻为戾。

太保登坛大出兵，黄扉授钺定专征。羽林健儿三十万，黏蝉平壤纷纵横。

赫赫天威自相假，骠骑将军大司马。玉铗神光领尚方，星文照耀从天下。

期净幺么溟海滨，谁知小丑肆尘氛。终然衄刃句骊地，败绩仍将露布闻。

赐剑英锋更何在，那堪大旆归东海。双龙惭愧返延津，湛卢赤土韬光彩。

朗咏诗人宝剑篇，丰城非复斗牛边。朅来雷焕久已死，留与吾家张茂先。

匣中隐隐白虹灭，黯黮无灵三尺铁。莫将神物遗子孙，厖凉冬杀悲金玦。

作者简介：山东淄川人，字历友，号厚斋。康熙二十五年拔贡生。为施闰章所赏识。荐鸿博，力辞不就。后受学使荐为山东明经第一，赴京应试，下第。回乡隐居，闭门著书。诗以盛唐为宗，歌行尤为擅场。有《八代诗选》、《昆仑山房集》等。